
KISKŐRÖS VÁROS JEGYZŐJE
ELŐTERJESZTÉS

(a Képviselő-testület 2023. november 22-i ülésére)

TÁRGY:
HELYI VÁLASZTÁSI BIZOTTSÁG TAGJAINAK ÉS PÓTTAGJAINAK MEGVÁLASZTÁSA
Az Alaptörvény 35. cikk (2) bekezdésének értelmében „A helyi önkormányzati képviselők és polgármesterek általános választását a helyi önkormányzati képviselők és polgármesterek előző általános választását követő ötödik év április, május, június vagy július hónapjában, az európai parlamenti képviselők választásával egyidejűleg kell megtartani.”

2024. évben a helyi önkormányzati képviselők és polgármesterek általános választása kerül megtartásra.

A választási eljárásról szóló 2013. évi XXXVI tv. (továbbiakban: Ve.) 23. § értelmében:

„23. § A helyi választási bizottság három – az egy szavazókörrel rendelkező településen öt – tagját és legalább két póttagot a települési önkormányzat képviselő-testülete a helyi önkormányzati képviselők és polgármesterek általános választásának évét megelőző évben, október 1. és november 30. között választja meg; személyükre a helyi választási iroda vezetője tesz indítványt.”  
A helyi önkormányzati képviselők és polgármesterek választásán következő választási bizottságok működnek: 

· Nemzeti Választási Bizottság (NVB), 

· területi választási bizottság (TVB), 

· helyi választási bizottság (HVB), 

· szavazatszámláló bizottság (SZSZB). 

A helyi választási bizottság fő feladatai a helyi önkormányzati képviselők és polgármesterek választásán:
· dönt az egyéni választókerületi jelöltek és a polgármester-jelöltek nyilvántartásba vételéről 

· dönt a kompenzációs lista nyilvántartásba vételéről, 

· jóváhagyja az egyéni választókerületi szavazás, valamint a polgármester-választás szavazólapjának adattartalmát, 

· dönt egyéni választókerületi választással, valamint a polgármester-választással kapcsolatos kifogásról, 

· megállapítja és közzéteszi az egyéni választókerületi választás, valamint a polgármester-választás eredményét, 

· kiadja a településen megválasztott képviselőknek és a polgármesternek a megbízólevelet, 

· tudomására jutott törvénysértés esetén kezdeményezi a hatáskörrel rendelkező szerv döntését. 

A helyi választási bizottság a nemzetiségi önkormányzati képviselők választásán az alábbi feladatokat látja el:

· dönt a települési nemzetiségi önkormányzati jelöltek nyilvántartásba vételéről, 

· jóváhagyja a települési nemzetiségi önkormányzati választás szavazólapjának adattartalmát, 

· dönt a települési nemzetiségi önkormányzati választással kapcsolatos kifogásról, 

· megállapítja és közzéteszi a települési nemzetiségi önkormányzati választás eredményét. 

A Ve. a választási bizottságok tagjaira vonatkozóan az alábbi rendelkezéseket tartalmazza:

„16. § A választási bizottság választott és megbízott tagokból áll. 

17. § (1) A 26. §-ban, a 28. §-ban, a 35. § (3) bekezdésében és a 171. § (1) bekezdésében foglaltak kivételével

a) a szavazatszámláló bizottságnak és a helyi választási bizottságnak csak a településen, közös önkormányzati hivatalhoz tartozó település választási bizottsága esetében a közös hivatalhoz tartozó bármely településen,

b) az országgyűlési egyéni választókerületi választási bizottságnak csak az országgyűlési egyéni választókerületben,

c)  a területi választási bizottságnak csak a vármegyében, illetve fővárosban,

d) a Nemzeti Választási Bizottságnak csak magyarországi

lakcímmel rendelkező, a központi névjegyzékben szereplő választópolgár lehet tagja.

(2) A választási bizottság választott tagja és a Nemzeti Választási Bizottság megbízott tagja az lehet, aki az országgyűlési képviselők választásán jelöltként indulhat.

(3) A Nemzeti Választási Bizottság választott, valamint a 27. § (1) bekezdése alapján megbízott tagja az lehet, aki jogi egyetemi diplomával rendelkezik.

(4) A választási bizottság megbízott tagja az lehet, aki az adott választáson jelöltként indulhat.
18. § (1) A választási bizottságnak nem lehet tagja  

a) a köztársasági elnök,

b) a háznagy,

c) képviselő,

d) alpolgármester,

e) jegyző,

f) másik választási bizottság tagja, választási iroda tagja,

g) a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona, valamint

h) jelölt.

(2) Nem lehet a választási bizottság választott tagja az (1) bekezdésben foglaltakon túl

a) párt tagja,

b) a választókerületben jelöltet állító jelölő szervezet tagja,

c) a választókerületben induló jelölt hozzátartozója,

d) a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, politikai szolgálati jogviszonyban, biztosi jogviszonyban, szolgálati vagy más, munkavégzésre irányuló jogviszonyban álló személy a közalkalmazott, a munkavállaló és az egészségügyi szolgálati viszonyban álló személy kivételével.”
A Ve. 25. § az alábbiakról rendelkezik: 
„(1) A választási bizottság tagjaira és póttagjaira tett indítványhoz módosító javaslat nem nyújtható be.

 (2) Az indítvány benyújtását követően, ha a köztársasági elnök vagy a választási iroda vezetője által javasolt személy

a) a 17. §-ban vagy a 18. §-ban foglalt feltételeknek nem felel meg,

b) elhalálozik vagy

c) a megbízatást nem vállalja,

a köztársasági elnök, illetve a választási iroda vezetője az indítványt módosíthatja.

(3) A választási bizottság tagjainak és póttagjainak megválasztásáról egy szavazással dönt az Országgyűlés, a közgyűlés, illetve a képviselő-testület.

(4) A választási bizottság tagjainak és póttagjainak nevét, valamint a választási bizottság elérhetőségeit a helyben szokásos módon nyilvánosságra kell hozni.”
Tájékoztatom a Képviselő-testületet, hogy a megválasztandó HVB tagok valamennyien írásban nyilatkoztak arról, hogy esetükben a jogszabályban foglalt összeférhetetlenségi kizáró ok nem áll fenn. 

Magyarország helyi önkormányzatairól szóló 2011. évi CLXXXIX törvény 46. § (2) bekezdésének rendelkezéseit figyelembe véve az előterjesztést a Képviselő-testület nyilvános ülésen tárgyalja. Az érintettek hozzájárultak a napirend nyilvános ülésen történő tárgyalásához.   

A választási eljárásról szóló törvényben biztosított indítványozási jogkörömben eljárva Kiskőrös Városban működő Helyi Választási Bizottság tagjaira és póttagjaira az határozat-tervezet mellékletében meghatározottak szerint teszek javaslatot. 

Javasolom, hogy a fentiek alapján a Képviselőt-testület a határozat-tervezetben foglaltak szerint döntsön.
Kiskőrös, 2023. november 14.
dr. Turán Csaba s.k.,
jegyző/HVI vezető
HATÁROZAT-TERVEZET
Kiskőrös Város Önkormányzatának Képviselő-testülete a Helyi Választási Bizottság tagjait és póttagjait a Helyi Választási Iroda Vezetőjének indítványára a határozat-tervezet mellékletében foglaltak szerint választja meg. 

